நரேந்திர மோடி தலைமையிலான பாரதிய ஜனதா கட்சியின் ஆட்சியை வீழ்த்த, மதச்சார்பற்ற சக்திகள் அனைத்தும் ஓரணியில் திரள வேண்டும் என்ற குரல் எதிர்கட்சிகளால் நாட்டில் எழுப்பட்டு வருகிறது. இதேபோன்ற ஒரு விவாதம் மார்க்சிஸ்ட் கம்யூனிஸ்ட் கட்சிக்குள்ளும் தற்போது தீவிரமாக நடைபெற்று வருகிறது. அதில், பாரதிய ஜனதாவை வீழ்த்த காங்கிரஸ் கட்சியுடன் தேர்தல் கூட்டணி வைக்கலாமா? வேண்டாமா என்பது குறித்து சீதாராம் யெச்சூரி மற்றும் பிரகாஷ் காரத் இடையே மாறுபட்ட கருத்து நிலவி வருகிறது. காங்கிரஸ் கட்சியுடன் கூட்டணி வைக்க வேண்டும் என்ற யெச்சூரியின் தீர்மானம் மார்க்சிஸ்ட் கட்சியின் மத்திய கமிட்டியில் தோல்வியை தழுவியது. இருப்பினும், இது இறுதி முடிவல்லை. மார்ச் மாதம் நடைபெறவுள்ள மார்க்சிஸ்ட் கட்சியின் மாநாட்டில் இறுதி முடிவு எடுக்கப்படும் என்று கூறப்படுகிறது.